Autorităţile din Punctele de Trecere a Frontierei Nădlac II şi Borş II au blocat intrarea în ţară a zece transporturi de deşeuri aduse din ţări europene, în total 95 de tone, fiind cea mai mare cantitate oprită la graniţă în decurs de 48 de ore, potrivit Agerpres.
Toţi cei zece şoferi sunt români şi au prezentat documente din care rezulta că transportă anvelope, aparate fitness, îmbrăcăminte second-hand, vitrine frigorifice, jucării şi mobilă second-hand de la diferite societăţi comerciale din Germania, Suedia şi Belgia pentru firme din România.
"Existând suspiciuni cu privire la legalitatea transporturilor în cauză, poliţiştii de frontieră au solicitat sprijin autorizat reprezentanţilor Comisariatelor Judeţene Bihor şi Arad din cadrul Gărzii Naţionale de Mediu şi Protecţiei Consumatorului Bihor şi Arad. În urma verificărilor efectuate, s-a constatat faptul că automarfarele erau de fapt încărcate cu 95.000 kg de deşeuri, pentru care şoferii nu au prezentat documentaţia necesară prevăzută de lege pentru importul acestor produse", a informat, vineri, Poliţia de Frontieră Arad.
Conform sursei citate, aceasta este cea mai mare cantitate de deşeuri oprită la intrarea în ţară de poliţiştii de frontieră în decurs de 48 de ore.
Autorităţile au dispus ca toate cele zece autocamioane să se întoarcă în ţările în care au fost încărcate.